P. Hrušovský, predseda NR SR: (2005-01-19):
Poprosím teraz pána poslanca Abelovského, člena ústavnoprávneho výboru, aby z poverenia výboru Národnú radu informoval o výsledku prerokúvania návrhu Trestného zákona vo výboroch, ktorým bol zákon pridelený, ako aj o stanovisku gestorského ústavnoprávneho výboru. Nech sa páči, pán poslanec, máte slovo. M. Abelovský, poslanec: Vážený pán predseda, vážené kolegyne, kolegovia, Ústavnoprávny výbor Národnej rady Slovenskej republiky ako gestorský výbor k návrhu Trestného zákona podáva Národnej rade podľa § 79 ods. 1 zákona Národnej rady o rokovacom poriadku spoločnú správu výborov Národnej rady Slovenskej republiky. Národná rada svojím uznesením z 12. mája 2004 pod č. 923 pridelila vládny návrh Trestného zákona na rokovanie Ústavnoprávnemu výboru Národnej rady, Výboru Národnej rady pre financie, rozpočet a menu, Výboru Národnej rady pre hospodárstvo, privatizáciu a podnikanie, ďalej výboru pre pôdohospodárstvo, pre verejnú správu, pre sociálne veci a bývanie, pre zdravotníctvo, pre obranu a bezpečnosť, Výboru Národnej rady pre vzdelanie, vedu, šport a mládež, kultúru a médiá, výboru pre životné prostredie a ochranu prírody a výboru pre ľudské práva, národnosti a postavenie žien. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona, ako to vyplýva zo zákona o rokovacom poriadku. Vládny návrh Trestného zákona odporučil Národnej rade Slovenskej republiky schváliť ústavnoprávny výbor, Výbor Národnej rady pre financie, rozpočet a menu, výbor pre pôdohospodárstvo, pre sociálne veci, pre zdravotníctvo, pre obranu a bezpečnosť, pre vzdelanie, vedu, šport a mládež a výbor pre ľudské práva, národnosti a postavenie žien v lehotách, ktoré sú uvedené v spoločnej správe, ktorú máte pod č. 656a v poslaneckých laviciach. Výbor Národnej rady pre verejnú správu neprerokoval vládny návrh Trestného zákona, pretože výbor nebol uznášaniaschopný, tak ako to plynie z § 52 ods. 2 zákona o rokovacom poriadku. Výbor Národnej rady pre hospodárstvo, privatizáciu a podnikanie a výbor pre životné prostredie a ochranu prírody neprijali uznesenie z dôvodu, že s odporúčaným uznesením vládny návrh zákona schváliť nevyslovila súhlas nadpolovičná väčšina prítomných poslancov. V bode IV spoločnej správy sú uvedené doplňujúce a pozmeňujúce návrhy v celkovom počte 241, tak ako sú bližšie uvedené v spoločnej správe na str. 3 až 76. Gestorský výbor odporúča hlasovať o pozmeňujúcich a doplňujúcich návrhoch a) spoločne o bodoch 1, 2, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21 až 24, 25 až 42, 44 až 68, 69 až 91, 92 až 109, 110 až 127, 128 až 143, 144 až 159, 160 až 175, 176 až 191, 192 až 211, 212 až 229, 232, 234, 235, 236, 237, 238, 239, 241 s návrhom gestorského výboru schváliť; b) spoločne o bodoch 3, 43, 49, 50, 51, 70, 113, 121, 198, 199, 201, 216, 218, 230, 233, 240 s návrhom gestorského výboru neschváliť. Bez odporúčania zostali body 207 a 231. Gestorský výbor na základe stanovísk výborov k vládnemu návrhu Trestného zákona vyjadrených v ich uzneseniach, uvedených v bode III tejto správy, a stanovísk poslancov gestorského výboru vyjadrených v rozprave k tomuto návrhu zákona podľa § 70 ods. 4 písm. f) zákona o rokovacom poriadku odporúča Národnej rade vládny návrh zákona č. 656 schváliť v znení schválených pozmeňujúcich a doplňujúcich návrhov uvedených v tejto správe a ktoré budú prednesené v rozprave. Spoločná správa výborov Národnej rady o prerokovaní vládneho návrhu Trestného zákona bola schválená uznesením Ústavnoprávneho výboru Národnej rady Slovenskej republiky z 13. januára 2005 pod č. uznesenia 726. Týmto uznesením ma výbor zároveň poveril predložiť návrhy podľa § 83 ods. 2 a § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky. Prosím, pán predseda, otvorte rozpravu.